Source: https://www.epi.sk/zz/1996-88
Timestamp: 2019-11-21 05:13:46+00:00
Document Index: 4643121

Matched Legal Cases: ['§ 22', '§ 3', '§ 2', '§ 2', '§ 2', '§ 2']

88/1996 Z. z. Vyhláška o cenách špeciálnej techniky | Aktuálne znenie
Hľadaj v 88/1996 ×
88/1996 Z. z.
Vyhláška č. 88/1996 Z. z.Vyhláška Ministerstva financií Slovenskej republiky o cenách špeciálnej techniky
Platnosť od 30.03.1996
Účinnosť od 01.04.1996 do31.12.2019 (za 1 mesiac)
Aktuálne znenie 01.04.1996 - 31.12.2019
z 12. marca 1996
o cenách špeciálnej techniky
Ministerstvo financií Slovenskej republiky podľa § 22 zákona Národnej rady Slovenskej republiky č. 18/1996 Z. z. o cenách (ďalej len „zákon“) ustanovuje:
(1) Pravidlá dohodovania cien, uplatňovania regulácie cien a kontroly cien sa v oblasti špeciálnej techniky vzťahujú aj na výrobky, výkony, nákup licencií, služby a na práce realizované v rámci výskumu, vývoja, výroby a opráv výrobkov zbrojnej povahy (ďalej len „zbrojný tovar“), ktoré sa vyrábajú a predávajú v tuzemsku a sú výhradne určené na zabezpečenie obranyschopnosti a bezpečnosti štátu.1)
(2) Na ceny zbrojného tovaru sa vzťahuje všeobecne záväzný právny predpis,2) ak táto vyhláška neustanovuje inak.
(1) Za dohodu o cene zbrojného tovaru sa považuje písomne dohodnutá cena alebo písomná dohoda o spôsobe, akým sa cena vytvorí.
(2) Pri dohodovaní cien zbrojného tovaru sú okrem údajov uvedených v § 3 zákona záväzné aj údaje o
a) názve tovaru podľa platných technických podmienok alebo podľa zadania,
b) číselnom kóde klasifikácie,1)
c) meracej jednotke,3)
d) kvalitatívnych podmienkach podľa platnej vojenskej normy, technických podmienok a podľa špecifických požiadaviek kupujúceho,
e) dodacích podmienkach podľa špecifických požiadaviek kupujúceho vyjadrených v zmluve, podľa technických podmienok alebo podľa platnej vojenskej normy.
(3) Cena, za ktorú sa ponúka zbrojný tovar4) vyrábaný pri neúplnom využití kapacít jednoúčelových výrobných a iných zariadení, vychádza z ekonomicky oprávnených nákladov5) na výrobu, obstaranie, spracovanie a obeh a z primeraného zisku.6) Ako podklad na dohodovanie ceny zbrojného tovaru sa predkladá kupujúcemu kalkulácia ceny, za ktorú sa zbrojný tovar ponúka.
(1) Cenovou evidenciou na účely dohodovania cien zbrojného tovaru sú aj doklady obsahujúce
a) záväzné údaje podľa § 2 ods. 2 a ekonomicky oprávnené náklady a primeraný zisk podľa § 2 ods. 3,
b) výšku dohodnutej ceny a jej výpočet (kalkuláciu) vrátane výpočtu ceny zbrojného tovaru pri neúplnom využití kapacít jednoúčelových výrobných a iných zariadení zbrojnej povahy.
(2) Cenová evidencia a cenové kalkulácie sa vedú pod názvom „zbrojný tovar", a to oddelene od cenovej evidencie a od cenových kalkulácií ostatného tovaru.
Ceny zbrojného tovaru sa uvádzajú výhradne v ponukových cenníkoch zbrojného tovaru. Predávajúci na požiadanie poskytne cenníky zbrojného tovaru osobám oprávneným nakupovať zbrojný tovar. Ustanovenia osobitného predpisu7) týmto nie sú dotknuté. Ceny zbrojného tovaru sa neuvádzajú v cenníkoch spolu s cenami ostatného tovaru okrem prípadov, keď zbrojný tovar je uvoľnený do predaja na tuzemskom trhu alebo na vývoz.
Táto vyhláška nadobúda účinnosť 1. apríla 1996.
1) Opatrenie Štatistického úradu Slovenskej republiky č. 172/1995 Z. z., ktorým sa vyhlasuje klasifikácia produkcie v znení opatrenia Štatistického úradu Slovenskej republiky č. 24/1996 Z. z.
2) Vyhláška Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách.
3) Úprava Federálneho štatistického úradu č. j. 671/80-03 z 29. februára 1980 o jednotnom označovaní a kódovaní meracích jednotiek a jednotiek ekonomických veličín (uverejnená v čiastke 3/1980 Spravodajcu ústredných štatistických orgánov) v znení oznámení Federálneho štatistického úradu (registrovaných v čiastke 7/1981, čiastke 9-10/1985 a v čiastke 15/1985 Spravodajcu ústredných štatistických orgánov).
4) Výmer Ministerstva financií Slovenskej republiky č. 1/55/OŠT/1996 z 12. marca 1996 o cenách, za ktoré sa ponúka zbrojný tovar (uverejnený vo Finančnom spravodajcovi č. 5/1996).
5) § 2 ods. 3 písm. a) zákona Národnej rady Slovenskej republiky č. 18/1996 Z. z. o cenách.
6) § 2 ods. 3 písm. b) zákona Národnej rady Slovenskej republiky č. 18/1996 Z. z.
7) Zákon č. 102/1971 Zb. o ochrane štátneho tajomstva v znení neskorších predpisov.